Diari Oficial de la Generalitat Valenciana


Sumari del DOGV 9971, del 01-11-2024 (2024/11811)

RESOLUCIÓ d'1 de novembre de 2024, del Director General de Transports i Logística, per la qual s'autoritza ampliar determinats àmbits de prestació de servicis de taxi amb motiu de les pluges torrencials i inundacions esdevingudes a la província de València.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9971

Data del DOGV
:   01-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11881

CVE
:   TPRM-B-8283-29081

Data del document
:   01-11-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * taxi
    * desastre natural

L'article 21 de la Llei 13/2017, de 8 de novembre, de la Generalitat, del Taxi de la Comunitat Valenciana, permet exceptuar la limitació geogràfica dels servicis de taxi quan es produïsquen situacions temporals i extraordinàries que donen lloc a un increment de la demanda superior a l'oferta existent en l'àrea on s'originen. Esta possibilitat està limitada a taxis residenciats en àmbits limítrofs o pròxims i aplicant la tarifa pròpia de l'àmbit de residència de l'autorització o, si és el cas, a tarifa interurbana.

L'apartat quint d'este article de la Llei 13/2017, establix que en casos d'assistència o necessitat d'auxili immediat, o per a atendre necessitats justificades d'interés públic, podrà realitzar-se la recollida de passatge en un municipi o àrea diferents als de residència de l'autorització i a tarifa pròpia de l'àmbit de residència de l'autorització o, si és el cas, a tarifa interurbana.

Per tant , d'acord  amb la normativa citada, i fent ús de les facultats atribuïdes  en l'article  16 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, resolc:

*Primer. Autoritzar a prendre servici en altres àrees*

S'autoritza els titulars de les àrees de prestació conjunta de La Safor, de l'àrea de prestació conjunta de Requena-Utiel/Valle de Cofrentes-Ayora i de l'àrea de prestació conjunta de València a la presa de servici de viatgers fora de la seua àrea funcional, a les comarques afectades per les inundacions, que es detallen a continuació, La Plana de Utiel, La Hoya de Buñol, L'Horta Sud, La Ribera Baixa i La Ribera Alta.

*Segon. Autorització prèvia*

S'entendrà que la prestació d'estos servicis entra en els supòsits de l'apartat quint de l'article  21 de la Llei 13/2017, de 8 de novembre, sense necessitat de remetre comunicació a la Conselleria competent en matèria de transport, entenent-se que l'autorització prèvia està concedida.

*Tercer. Efectes*

La present resolució tindrà efecte a partir del dia de la seua firma i fins al 31 de desembre de 2024.

Contra la present resolució, que no esgota la via administrativa, es podrà interposar recurs d'alçada davant la Secretaria Autonòmica d'Infraestructures i Transports en el termini d'un mes, a comptar des de l'endemà de la seua publicació en el *Diari Oficial de la Generalitat Valenciana*, d'acord amb el que establixen els articles 121 i 122 de la Llei 39/2015, d'1 d'octubre, del Procediment Administratiu Comú de les Administracions Públiques, sense perjuí que s'utilitze qualsevol altra via que es considere oportuna.

  

València, 1 de novembre de 2024

Manuel Ríos Pérez

Director General de Transportes y Logística